- Forsvarssjefen opptrer respektløst
Sist fredag la Harald Sunde frem sitt råd om de norske spesialstyrkene. Det skapte raskt en opphetet debatt. Nå hiver også soldatene seg inn i ordkrigen. - Forsvarssjefen har de siste dagene uttalt seg på en slik måte, at det som står i dokumentet er helt uforenelig med det han sier. Også på et allmøte onsdag dro han opp en modell som var helt ny for oss og som ingen i MJK har sett før, sier avdelingstillitsvalgt Sergei Moore, for Norges offisersforbund ved Marinejegerkommandoen (MJK).I rådet anbefaler Sunde at styrkene slås sammen til ett virksomhetsområde. Hovedbasen skal ligge på Rena i Hedmark, mens toppsjefen skal sitte i Oslo. Forsvarssjefen mener dette vil styrke terrorberedskapen og gi et bedre miljø for spesialstyrkene. - Du skal ikke ha mye yrkesstolthet for å reagere på den grove skjevheten og urettferdigheten i dette. I tillegg ser man bort fra en lang rekke faglige argumenter som taler for andre løsninger, sier Moore. Sammen med avdelingstillitsvalgt André Viktil, for Befalets fellesorganisasjon (BFO) ved MJK, krever han svar fra Forsvarssjefen på følgende spørsmål: Vi ber derfor om at forsvarssjefens snarest svarer på fire spørsmål: **Står forsvarssjefen ved sin anbefaling til forsvarsministeren eller har han endret mening på noe punkt? I så fall, hva mener forsvarssjefen nå? ** Skal MJK likevel være en del av Sjøforsvaret videre, slik forsvarssjefen antydet ovenfor TV2 onsdag 6. februar? ** Dersom forsvarssjefen opprettholder sin fagmilitære tilråding: Hvor mange av de ansatte i MJK (i prosent) ser forsvarssjefen for seg skal flyttes til Rena? ** Hvilke deler av MJK som system, og som er nært knyttet til beredskap, er det i så fall som skal beholdes på Vestlandet?Sunde skal ha bred støtte i toppledelsen i Forsvaret. Han har derimot måttet tåle tung kritikk fra blant andre en tidligere MJK-sjef og den tidligere lederen for Fellesoperativt hovedkvarter (FOHK). Leder i Sjømilitære samfunn i Bergen, kontreadmiral Kjell-Birger Olsen, ble onsdag refset av Sunde, etter å ha uttalt at marinejegerne ikke hadde blitt hørt. - Det er ikke Marinejegerkommandoen som sier at de har blitt overkjørt, men pensjonister i det Sjømilitære samfunn i Bergen som påstår dette. For meg viser dette at de ikke har kunnskap og innsikt om hvilke planprosedyrer og hvilke utredningsprosedyrer som nå er i Forsvaret, sa Sunde til NTB. Feil, hevder de tillitsvalgte i MJK. - Det er sterke innvendinger hos de ansatte i MJK mot studien. Det er sterk uenighet internt i Forsvaret, men det er påfallende hvordan ingen tør å si dette høyt, sier Viktil og fortsetter: - Vi registrerer at det virker som Olsen har større innsikt i MJKs kapasiteter på maritime spesialoperasjoner enn forsvarssjefen. De ber Sunde om å unnskylde overfor admiralen. - Vi synes forsvarssjefen opptrer respektløst, sier den tillitsvalgte.VG har omtalt påstander fra flere hold om at Forsvarssjefen allerede hadde konkludert, da han ba om innspill til rådet.- De ansattes innspill har i veldig liten grad blitt hørt. Hvis du tar vekk en viktig del i en bil, så vil ikke bilen fortsette å virke. MJK blir jo lagt ned og blir et delelager som spres til ulike deler av landet, sier Viktil i MJK. - Hvorfor har dere ventet så lenge med å snakke offentlig i denne saken? - Det er svært uvanlig at tillitsvalgte i MJK uttaler seg til mediene. Når vi allikevel velger å gjøre det så har det sammenheng med at vi stadig blir presentert for nye og ukjente løsninger. Da er det noe med mangel på ryddighet som trenger å få en avklaring. Mangelen på ryddighet gjør at vi må gå ut og be om en avklaring. - Men er det ikke naturlig for Forsvarssjefen å samle to gode miljøer til et stort og bedre rustet miljø? - De to norske spesialstyrkemiljøene har blitt gode igjennom å dyrke hver sin egenart. Det er neppe mulig å ta vare på alle kvalitetene dersom de to miljøene blir slått sammen, svarer Moore. VG har de siste dagene flere ganger forsøkt å få sjef for MJK, Tom Robertsen, i tale. Han har avvist å kommentere forsvarssjefens råd.Forsvarssjefen har lest intervjuet med marinejegerne. Han skriver i en epost til VG at han tar kritikken på alvor. «Som et ledd i prosessen rundt SOF-studien, møtte jeg denne uken de ansatte i Marinejegerkommandoen i Bergen og ved Hærens jegerkommando/Forsvarets spesialkommando på Rena. I disse møtene informerte jeg om prosessen rundt anbefalingen om videreutvikling av spesialstyrkene. Jeg pekte på hvordan en arbeidsgruppe i den strategiske planstaben har ledet arbeidet med deltakelse fra forsvarsgrenene, arbeidstakerorganisasjonene og berørte avdelinger. Arbeidsgruppen har rapportert til ledergruppen i Forsvaret der studien har vært diskutert og beslutninger er tatt. Jeg fremholdt spesielt at hovedhensikten med studien var å styrke kapasiteten til spesialstyrkenes evne til kontraterror operasjoner og en samordning av spesialstyrkene under en ledelse i lys av Norges betydelige olje og gass infrastruktur og en terrortrussel som kommer stadig nærmere. I dialogen med de ansatte i Bergen kom det frem en rekke bekymringsmeldinger rundt anbefalingen. Dette dreide seg om faren for kompetansesvinn og svekkete utviklingsmuligheter innenfor det maritime spesialstyrkemiljøet. Som sjef tar jeg de ansatte på alvor og jeg tar deres bekymringsmeldinger på det største alvor. Jeg lovet de ansatte at jeg ville ta med disse momentene inn i prosessen, sørge for at de blir ivaretatt og gi de ansatte en tilbakemelding. Dette er for å unngå en løsning der det er risiko for kvaliteten på vår maritime spesialstyrke kapasitet. Jeg vil allerede fredag denne uken ha et møte med Forsvarsdepartementet for å sørge for at de innspill jeg fikk av de ansatte ved MJK tas med i anbefalingen om spesialstyrkenes utvikling. Prosessen er ikke ferdigstilt og hensikten med arbeidet har hele tiden vært å styrke kapasiteten til spesialstyrkene gjennom å ha én ledelse på nivå med forsvarsgrenene, og sørge for at vi har en felles utvikling av spesialstyrkene våre slik at alle styrkene kan utføre alle de ulike oppdrag og beredskapsoppgaver som gis. Jeg har stor respekt for tillitsmannsapparatet og de tillitsvalgte og jeg vil forholde meg til de på en ryddig måte gjennom normal tjenestevei i den videre prosess.»
I en uke har marinejegerne vært tause, mens debatten har rast rundt dem. Nå velger de selv å kritisere den øverste lederen i Forsvaret.